ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
தகவல் மற்றும் ஜனநாயகத்திற்கான உச்சிமாநாட்டில் மத்திய அமைச்சர் திரு அனுராக் தாக்கூர் உரையாற்றினார்
ஐக்கிய நாடுகள் பொதுசபை கூட்டத்தை ஒட்டி நியூயார்க்கில் உள்ள பிரான்ஸ் தூதரகத்தில் நேற்று ஏற்பாடு செய்யப்பட்ட தகவல் மற்றும் ஜனநாயகத்திற்கான உச்சிமாநாட்டில் மத்திய தகவல் மற்றும் ஒலிபரப்பு அமைச்சர் திரு அனுராக் தாக்கூர் உரையாற்றினார். லடாக்கின் லேவில் இருந்து இந்த வட்ட மேசை விவாதத்தில் அமைச்சர் பங்கேற்றார்.
கொவிட் பெருந்தொற்றின் போது இந்தியா எதிர்கொண்ட தவறான தகவல்களின் தாக்குதல் குறித்து பேசிய அமைச்சர், "தொற்றுநோயை தொடர்ந்து இரட்டை தகவல் சவாலை உள்நாட்டில் இந்தியா எதிர்கொண்டது. ஒரு பக்கம் நகர்ப்புற மக்கள் சமூக ஊடகங்கள் மற்றும் திறன்பேசி செயலிகள் மூலம் வேகமாக பரவும் தவறான மற்றும் பொய் தகவல்களின் சவாலை எதிர்கொண்டனர். மறுமுனையில், கிராமப்புற மற்றும் தொலைதூர பகுதிகளில் பல மொழிகளை பேசும் மக்களுக்கு தகவல்களை கொண்டு சேர்ப்பதில் சவால் ஏற்பட்டது,” என்றார்.
பெருந்தொற்றுக்கு இந்தியா விரைந்து எதிர்வினை ஆற்றியது பற்றி தெரிவித்த திரு தாக்கூர், "அறிவியல் மற்றும் உண்மைகளின் அடிப்படையில் இந்திய அரசு இந்த சவால்களுக்கு விரைவான மற்றும் தெளிவான தகவல் தொடர்பு மூலம் பதிலளித்தது. தவறான தகவல், பொய் செய்திகள் மற்றும் கட்டுக்கதைகளுக்கு எதிரான இந்திய எதிர்வினையின் முக்கிய கொள்கை அம்சாக உண்மையான செய்திகளை தொடர்ந்து உறுதிப்படுத்துதல் விளங்கியது. தொலைக்காட்சி செய்தி, அச்சு, வானொலி மற்றும் சமூக ஊடகங்கள் மூலம் பரவலாகப் பரப்பப்பட்ட கொவிட் குறித்த தினசரி செய்தியாளர் சந்திப்புகளை நாங்கள் நடத்தினோம்,” என்றார்.
“இந்தியாவின் பத்திரிகை தகவல் அலுவலகம் அதன் பல்வேறு தளங்கள் மூலம் கட்டுக்கதைகள் மற்றும் பொய் செய்திகளை அகற்றுவதில் தீவிரமாக ஈடுபட்டது. பல்வேறு விஷயங்களை இந்திய மக்களுக்குத் தெரியப்படுத்த நாங்கள் நகைச்சுவையின் சக்தியைப் பயன்படுத்தினோம்,” என்று அமைச்சர் மேலும் கூறினார்.
"வெளிப்படையான, சரியான நேரத்தில் மற்றும் நம்பிக்கைக்குரிய தகவல்களின் ஓட்டம் ஜனநாயகத்தை மேம்படுத்துகிறது மற்றும் தகவலறிந்த முடிவுகளை எடுக்க மக்களை அனுமதிக்கிறது. இந்தியா இதை உறுதியாக நம்புகிறது,” என்று அமைச்சர் பேசினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1757951
உள்துறை அமைச்சகம்
20 மே, 2020 அன்று கடும் சூறாவளிப் புயல் ‘அம்பன்’ கரையைக் கடக்கவிருக்கும் நிலையில், பிரதமர் திரு. நரேந்திர மோடி தயார்நிலையை ஆய்வு செய்தார்
கடும் சூறாவளிப் புயலாக ‘அம்பன்’ புயல் வங்காள விரிகுடாவில் இன்று உருப்பெற்று இருக்கிறது. ‘அம்பன்’ கடும் சூறாவளிப் புயலால் ஏற்படக்கூடும் நிலைமையை சமாளிக்க, தொடர்புடைய மாநிலங்கள் மற்றும் மத்திய அமைச்சகங்கள்/முகமைகள் ஆகியவற்றின் தயார்நிலையை பிரதமர் திரு. நரேந்திர மோடி ஆய்வு செய்தார். இந்திய அரசின் மூத்த அதிகாரிகள், இந்திய வானிலைத் துறை, தேசியப் பேரிடர் மேலாண்மை ஆணையம் மற்றும் தேசியப் பேரிடர் நிவாரணப் படையின் அதிகாரிகளோடு மத்திய உள்துறை அமைச்சர், திரு. அமித் ஷாவும் இந்த கூட்டத்தில் பங்கேற்றார்.
மே 20-ஆம் தேதி பிற்பகல், அதிகபட்சமாக மணிக்கு 195 கிலோமீட்டர் வேகத்தில் மிகக் கடும் சூறாவளிப் புயலாக மேற்கு வங்கத்தில் இது கரையைக் கடக்கக்கூடும் என்று இந்திய வானிலைத் துறை தெரிவித்துள்ளது. அம்மாநிலத்தின் கடற்கரையோர மாவட்டங்களில் அதிகம் மற்றும் மிக அதிக மழையை அது உண்டாக்கக்கூடும்.
புயலின் வழியில் உள்ள பகுதிகளில் வசிக்கும் மக்களை முழுவதுமாக பாதுகாப்பான இடங்களுக்கு வெளியேற்றத் தேவையான அனைத்து நடவடிக்கைகளையும் எடுக்குமாறும் அத்தியாவசியப் பொருள்களின் விநியோகத்தை தேவையான அளவில் பராமரிக்குமாறும் பிரதமர் அறிவுறுத்தினார்.
மின்சாரம், தொலைத் தொடர்பு ஆகிய அத்தியாவசிய சேவைகளுக்கு பாதிப்பு ஏற்பட்டால் அதை சரி செய்யத் தேவையான முன்னேற்பாடுகளை செய்யுமாறும், அவற்றின் தயார்நிலையை சரியான நேரத்தில் ஆய்வு செய்து பாதிப்பு ஏற்படும் பட்சத்தில் சேவைகளை விரைவில் தொடர அனைத்து நடவடிக்கைகளை எடுக்குமாறும் தொடர்புடைய அனைவரும் அறிவுறுத்தப்பட்டனர்.
நிவாரண மற்றும் மீட்பு நடவடிக்கைகளுக்காக இந்தியக் கடலோரக் காவல் படையும், கடற்படையும் கப்பல்களையும் ஹெலிகாப்டர்களையும் தயார்படுத்தியுள்ளன. இந்த மாநிலங்களில் உள்ள ராணுவம் மற்றும் விமானப் படை அலகுகளும் தயார்நிலையில் உள்ளன.
ஒடிசாவுக்கும், மேற்கு வங்கத்துக்கும் 25 குழுக்களை தேசியப் பேரிடர் நிவாரணப் படையை அனுப்பியுள்ளது. கூடுதலாக 12 குழுக்கள் தயார் நிலையில் உள்ளன. படகுகள், மரம் வெட்டும் கருவிகள், தொலைத் தொடர்பு கருவிகள் உள்ளிட்ட தேவைப்படும் பொருள்கள் இந்தக் குழுக்களுக்குத் தரப்பட்டுள்ளன.
தொடர்புடைய அனைத்து மாநிலங்களுக்கும் தொடர் அறிக்கைகளை சமீபத்திய முன்னறிவுப்புகளோடு இந்திய வானிலைத் துறை வழங்கி வருகிறது. மாநில அரசோடு மத்திய உள்துறை அமைச்சகமும் தொடர்ந்து தொடர்பில் உள்ளது.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
புனே மெட்ரோ ரயில் திட்டத்தை பிரதமர் தொடங்கி வைத்தார்
இந்த மெட்ரோ புனேயில் போக்குவரத்தை எளிதாக்கும், மாசு மற்றும் நெரிசலிலிருந்து நிவாரணம் அளிக்கும், புனே மக்களின் வாழ்க்கையை சுலபமாக்கும் என்று பிரதமர் கூறியுள்ளார்
12 கி.மீ தூரப்பாதை இன்று முதல் செயல்பாட்டுக்கு வந்தது, எஞ்சிய 21 கி.மீ 2023 மார்ச் மாதத்தில் இயங்கும்
11,400 கோடி ரூபாய் மெட்ரோ திட்டம் 33.2 கி.மீ தொலைவுக்கு 30 ரயில் நிலையங்களைக் கொண்டது
பிரதமர் திரு. நரேந்திர மோடி புனே மெட்ரோ ரயில் திட்டத்தை இன்று தொடங்கி வைத்தார். புனேயில் பல்வேறு திட்டங்களுக்கு அவர் அடிக்கல் நாட்டினார்.
இந்த நிகழ்ச்சியில் பேசிய பிரதமர், 2014 வரை சில நகரங்களில் மட்டும் மெட்ரோ சேவை வசதி இருந்ததாக குறிப்பிட்டு , இன்று 24-க்கும் மேற்பட்ட நகரங்கள் மெட்ரோ ரயில் திட்ட பயனை பெற்றுள்ளது அல்லது அதன் பயன் விரைவில் கிடைக்க உள்ளதாக தெரிவித்தார். மகாராஷ்டிராவில், மும்பை, தானே, நாக்பூர், பிம்ப்ரி சின்ச்வாட் புனே ஆகியவை பயனடைந்துள்ளன. ‘’ இந்த மெட்ரோ புனேயில் போக்குவரத்தை எளிதாக்கும், மாசு மற்றும் நெரிசலிலிருந்து நிவாரணம் அளிக்கும், புனே மக்களின் வாழ்க்கையை சுலபமாக்கும்’’ என்று பிரதமர் கூறினார். புனே மக்கள் குறிப்பாக வசதி மிக்கவர்கள் மெட்ரோ மற்றும் இதர பொது போக்குவரத்து சாதனங்களை பயன்படுத்திக் கொள்ளும் வழக்கத்தை மேற்கொள்ள வேண்டும் என்று அவர் வலியுறுத்தினார்.
நகர்ப்புற மக்கள் தொகை அதிகரிப்பது சவாலாகவும், அதேசமயம் வாய்ப்பாகவும் உள்ளது என பிரதமர் குறிப்பிட்டார். நகரங்களில் வளர்ந்து வரும் மக்கள் தொகைக்கு , துரித மக்கள் வாகன முறையே சரியான பதிலாக இருக்கும். நாட்டில் வளர்ந்து வரும் நகரங்களில், பசுமை போக்குவரத்து, மின்சார பேருந்துகள், மின்சார கார்கள், மின்சார இருசக்கர வாகனங்கள் ஆகியவற்றை அதிக அளவில் வழங்க அரசு உறுதி பூண்டுள்ளது என்று கூறிய பிரதமர், மக்கள் அனைத்து போக்குவரத்துக்கும் ஒரே அட்டையைப் பயன்படுத்தும் நிலையை சுட்டிக்காட்டினார். கழிவிலிருந்து வருவாய் உருவாக்கும் கோபர்தான் திட்டம், உயிரி எரிபொருள் நிலையங்கள், எல்இடி பல்பு பயன்பாடு ஆகியவற்றைப் பட்டியலிட்டார்.
புனே மெட்ரோ திட்டம் பற்றிய விரிவான விவரங்களுக்கு ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1803341
பிரதமர் அலுவலகம்
தென்னாப்பிரிக்கா மற்றும் கிரீஸ் பயணத்திற்கு முன்னதாகப் பிரதமரின் அறிக்கை
ஜொகன்னஸ்பர்கில் நடைபெறும் 15-வது பிரிக்ஸ் உச்சிமாநாட்டில் கலந்து கொள்வதற்காக தென்னாப்பிரிக்க அதிபர் மேதகு சிரில் ரமபோசா அழைப்பின் பேரில் 2023 ஆகஸ்ட் 22 முதல் 24 வரை தென்னாப்பிரிக்கக் குடியரசிற்கு நான் பயணம் மேற்கொள்கிறேன்.
பிரிக்ஸ் பல்வேறு துறைகளில் வலுவான ஒத்துழைப்பு நிகழ்ச்சி நிரலைப் பின்பற்றி வருகிறது. வளர்ச்சியின் தேவைகள், பன்னாட்டு அமைப்பின் சீர்திருத்தம் உள்ளிட்ட வளரும் நாடுகள் முழுமைக்கும் அக்கறையுள்ள பிரச்சனைகள் குறித்து விவாதிப்பதற்கும், தீர்வுகாண்பதற்கும் பிரிக்ஸ் ஒரு தளமாக மாறியுள்ளது என்பதை நாங்கள் மதிக்கிறோம். இந்த உச்சிமாநாடு பிரிக்ஸ் அமைப்புக்கு எதிர்கால ஒத்துழைப்பின் பகுதிகளை அடையாளம் காணவும், நிறுவன வளர்ச்சியை ஆய்வு செய்யவும் ஒரு பயனுள்ள வாய்ப்பை வழங்கும்.
ஜொகன்னஸ்பர்கில் நான் தங்கியிருக்கும் போது, பிரிக்ஸ் உச்சி மாநாட்டின் ஒரு பகுதியாக நடைபெறும் பிரிக்ஸ்-ஆப்பிரிக்கா மக்கள் தொடர்பு மற்றும் பிரிக்ஸ் பிளஸ் உரையாடல் நிகழ்விலும் பங்கேற்பேன். இந்த நிகழ்வில் பங்கேற்க அழைப்பு விடுக்கப்பட்டுள்ள பல விருந்தினர் நாடுகளின் தலைவர்களுடன் கலந்துரையாட நான் ஆவலாக உள்ளேன்.
ஜொகன்னஸ்பர்கில் உள்ள சில தலைவர்களுடன் இருதரப்பு சந்திப்புகளை நடத்தவும் நான் ஆவலாக உள்ளேன்.
கிரேக்கப் பிரதமர் மேதகு கிரியாகோஸ் மிட்சோடாக்கிஸ் அழைப்பின் பேரில் 2023 ஆகஸ்டு 25 அன்று தென்னாப்பிரிக்காவில் இருந்து கிரேக்கத்தின் ஏதென்ஸ் நகருக்குச் செல்கிறேன். இந்தப் பழமைவாய்ந்த பூமிக்கு நான் செல்வது இதுவே முதல் முறையாகும். 40 ஆண்டுகளுக்குப் பின் கிரீஸ் செல்லும் முதலாவது இந்தியப் பிரதமர் என்ற பெருமையும் எனக்கு உண்டு.
நமது இரு நாகரிகங்களுக்கிடையிலான தொடர்புகள் இரண்டாயிரம் ஆண்டுகளுக்கும் மேலானவை. நவீன காலத்தில், ஜனநாயகம், சட்டத்தின் ஆட்சி, பன்முகத்தன்மை ஆகியவற்றின் பகிரப்பட்ட மதிப்புகளால் நமது உறவுகள் வலுப்படுத்தப்பட்டுள்ளன. வர்த்தகம் மற்றும் முதலீடு, பாதுகாப்பு மற்றும் கலாச்சாரம், மக்களுக்கு இடையிலான தொடர்புகள் போன்ற பல்வேறு துறைகளில் ஒத்துழைப்பு இரு நாடுகளையும் நெருக்கமாக கொண்டு வந்துள்ளது.
கிரேக்கத்திற்கான எனது பயணம் நமது பன்முக உறவில் ஒரு புதிய அத்தியாயத்தைத் தொடங்கிவைக்கும் என்று நான் எதிர்பார்க்கிறேன்.
அறிவியல் மற்றும் தொழில்நுட்பத்துறை
குஜராத் விவசாயி மூலம் உருவாக்கப்பட்டுள்ள மருந்தின் மூலம் கறவை மாடுகளை தாக்கும் மாஸ்டிடிஸ் நோயை எதிர்த்துப் போராட முடியும்
குஜராத்தைச் சேர்ந்த விவசாயி ஒருவர் பகிர்ந்த பண்டைய முறையைப் பயன்படுத்தி, கறவை கால்நடைகளை தாக்கும் மடி வீக்க தொற்று நோயான மாஸ்டிடிஸுக்கு சிகிச்சையளிக்க செலவு குறைந்த மூலிகை மருந்து ஒன்று உருவாக்கப்பட்டுள்ளது.
நேஷனல் இன்னோவேஷன் ஃபவுண்டேஷன்  உருவாக்கியுள்ள மஸ்திராக் ஜெல் என்ற மருந்து, தொழில்துறை பங்குதாரர் ராகேஷ் பார்மாசூட்டிகல்ஸ் மூலம் வணிகமயமாக்கப்பட்டுள்ளது. நாட்டின் பல்வேறு பகுதிகளில் கால்நடை மருந்துகளை விற்கும் மருந்து கடைகளில் இதை வாங்கலாம்.
மாஸ்டிடிஸ் என்பது ஒரு பொதுவான தொற்று நோயாகும். பால் உற்பத்தி திறனை வீழ்ச்சியடைய வைப்பதன் மூலம் பண்ணை உற்பத்தித்திறனை இது பாதிக்கிறது, இதனால் வருமானத்தை உருவாக்கும் செயல்பாடுகள் பாதிக்கப்படுகின்றன.
ஆன்டிபயாடிக்ஸ் கொண்டு பாதிக்கப்பட்ட விலங்குகளுக்கு சிகிச்சையளிப்பது பொது சுகாதார ஆபத்தை ஏற்படுத்துகிறது. எனவே, ஆண்டிபயாடிக் சிகிச்சையின் குறைந்தபட்ச பயன்பாட்டுடன் தொழில்நுட்பங்கள் மற்றும் பொருட்களை விரிவுப்படுத்துவது மாஸ்டிடிஸ் மேலாண்மைக்கு தேவைப்படுகிறது.
இதை கருத்தில் கொண்டு இந்திய அரசின் அறிவியல் மற்றும் தொழில்நுட்ப துறையின் தன்னாட்சி பெற்ற நிறுவனமான நேஷனல் இன்னோவேஷன் ஃபவுண்டேஷன், திரு பேச்சார்பாய் சாமத்பாய் தேவ்கனியா பகிர்ந்த தகவல்களின் அடிப்படையில் இந்த பிரத்யேக மூலிகை மருந்து உருவாக்கப்பட்டுள்ளது.
குஜராத், ராஜஸ்தான், ஹரியானா, மத்தியப் பிரதேசம், கேரளா, கர்நாடகா, மகாராஷ்டிரா மற்றும் சத்தீஸ்கர் ஆகிய எட்டு மாநிலங்களில் உள்ள பண்ணை உரிமையாளர்கள் மஸ்திராக்-ஆன்டிமாஸ்டிடிஸ் மூலிகை மருந்தை பயன்படுத்தி பயனடைந்துள்ளனர். ஆன்டிபயாடிக்ஸ் பயன்பாட்டை இது குறைத்துள்ளதோடு குறைந்த செலவில் சிகிச்சை அளிக்கவும் இது உதவுகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1765163
விண்வெளித்துறை
ஜிசாட்-11 விண்ணில் செலுத்தப்படுவதில் மாற்றம்
பிரெஞ்ச் கயானாவில் உள்ள கூரு ஏவுத்தளத்தில் இருந்து 2018 மே மாதம் விண்ணில் செலுத்தப்படுவதாக இருந்த ஜிசாட்-11-ன் அட்டவணை மாற்றியமைக்கப்பட்டுள்ளது. இந்தச் செயற்கைக்கோள் எப்போது செலுத்தப்படும் என்ற தேதி பின்னர் அறிவிக்கப்படும்.
(Visitor Counter : 89
நீர்வளத் துறை அமைச்சகம்
அடல் நிலத்தடி நீர் திட்டத்திற்கு உலக வங்கி ரூ. 6000 கோடி ஒப்புதல்
மத்திய நீர் ஆதாரங்கள், நதிகள் மேம்பாடு மற்றும் கங்கை புனரமைப்பு அமைச்சகத்தின் அடல் நிலத்தடி நீர் மேலாண்மை திட்டம்  எனப்படும் மத்திய அரசு திட்டத்திற்கு ரூ. 6000 கோடி வழங்க உலக வங்கி ஒப்புதல் அளித்துள்ளது. இந்த திட்டம் 2018-19 முதல் 2022-23 வரை ஐந்தாண்டு காலத்திற்கு உலக வங்கி உதவியுடன் நடைமுறைப்படுத்தப்படும். இந்த திட்டத்திற்கான யோசனை ஏற்கெனவே செலவின நிதி குழுவால் பரிந்துரைக்கப்பட்டு இந்த திட்டத்திற்கான அமைச்சரவை ஒப்புதலை அமைச்சகம் விரைவில் கோரும்.
நிலத்தடி நீர் நிர்வாகத்திற்கான அமைப்புக்களை பலப்படுத்தவும் நிலத்தடி நீர் மேலாண்மையை மேம்படுத்துவதற்கான பழக்க வழக்கங்களை மாற்றி நீரை சேமிக்கவும் உரிய முறையில் பயன்படுத்தவும் சமூக ஈடுபாட்டை ஊக்கப்படுத்த இந்த திட்டத்தின் கீழ் நிதி மாநிலங்களுக்கு அளிக்கப்படும்.
(Visitor Counter : 102
வடகிழக்குப் பகுதி வளர்ச்சி அமைச்சகம்
பிஎம்-டெவின் திட்டம்
வடகிழக்கு பிராந்தியத்திற்கான பிரதமரின் மேம்பாட்டு முன்முயற்சி  2022-23 ஆம் ஆண்டிற்கான மத்திய பட்ஜெட்டில், ஏழு திட்டங்களின் ஆரம்ப பட்டியல் மற்றும் ரூ .1500 கோடி ஆரம்ப ஒதுக்கீட்டுடன் 100% மத்திய நிதியுடன் ஒரு புதிய மத்திய துறை திட்டமாக அறிவிக்கப்பட்டது. 2022, அக்டோபர் 12 அன்று பிஎம்-டெவின் திட்டத்திற்கு அமைச்சரவை ஒப்புதல் அளித்தது. 2022-23 முதல் 2025-26 வரையிலான 4 ஆண்டு காலத்திற்கு  இந்த திட்டத்திற்கு ரூ.6, 600 கோடி ஒதுக்கீடு செய்யப்பட்டுள்ளது.
பிஎம்-டெவின் திட்டத்தின் குறிக்கோள்கள் பின்வருமாறு:  பிரதமர் விரைவு சக்தியின் உள்கட்டமைப்பிற்கு நிதியளித்தல்;  வடகிழக்குப் பிராந்திய தேவைகளின் அடிப்படையில் சமூக மேம்பாட்டுத் திட்டங்களுக்கு ஆதரவளித்தல்;  இளைஞர்கள் மற்றும் பெண்களுக்கு வாழ்வாதார நடவடிக்கைகளை மேற்கொள்ள உதவுதல்;  பல்வேறு துறைகளில் உள்ள வளர்ச்சி இடைவெளிகளை நிரப்புதல்.
இத்திட்டத்தின் நோக்கங்களைக் கருத்தில் கொண்டு, 2022-23 ஆம் நிதியாண்டில் அறிவிக்கப்பட்ட ஏழு திட்டங்கள் உட்பட ரூ.1503.44 கோடி மதிப்பிலான 11 திட்டங்கள் 2022-23 நிதியாண்டில் ஒப்புதலுக்காகத் தேர்வு செய்யப்பட்டு, ரூ.121.10 கோடி வழங்கப்பட்டுள்ளது. 2023-24-ம் ஆண்டுக்குள் பிஎம்-டெவின் திட்டங்களுக்கு ஒப்புதல் அளிக்கவும், 2025-26-ம் ஆண்டில் முடிக்கவும் காலக்கெடு நிர்ணயிக்கப்பட்டுள்ளது.
இத்தகவலை மத்திய வடகிழக்கு பிராந்திய மேம்பாட்டுத் துறை அமைச்சர் திரு ஜி. கிஷன் ரெட்டி மக்களவையில் எழுத்துபூர்வமாக அளித்த பதிலில் தெரிவித்துள்ளார்.
பிரதமர் அலுவலகம்
திரு சிவ்குமார் பரீக் மறைவுக்கு பிரதமர் இரங்கல்
முன்னாள் பிரதமர் வாஜ்பாயின் நீண்ட கால உதவியாளர் திரு சிவ்குமார் பரீக் மறைவுக்கு பிரதமர் திரு நரேந்திர மோடி இரங்கல் தெரவித்துள்ளார்.
அவர் வெளியிட்டுள்ள டுவிட்டர் பதிவில் கூறியிருப்பதாவது;
‘’ திரு சிவ்குமார் பரீக்ஜியின் மறைவால் வேதனை அடைந்துள்ளேன். எங்கள் கட்சியின் சித்தாந்தத்தில் உறுதியான தீவிர நம்பிக்கை கொண்ட அவர், சேவையிலும், நாட்டு நிர்மாணத்திலும் தம்மை அர்ப்பணித்துக் கொண்டவர். அடல்ஜியுடன் நெருங்கி பணியாற்றியவர். பல ஆண்டுகளாக அவருடன் மேற்கொண்ட உரையாடல்களை நினைத்து மரியாதை செலுத்துவேன். அவரது குடும்பத்தினருக்கு ஆழ்ந்த அனுதாபங்கள். ஓம் சாந்தி’’
குடியரசுத் தலைவர் செயலகம்
கல்வி சமுதாய மாற்றங்களைத்தோற்றுவிக்கும் மிகவும் சக்தி வாய்ந்த கருவிகளுல் ஒன்று மற்றும் அது ஒரு நாட்டின் பொருளாதார நலன்களை மாற்றியமைக்க வல்லதுங்கூட என்றும் குடியரசுத்தலைவர் குறிப்பிட்டார்
இந்திய குடியரசுத் தலைவர் திரு பிரணாப் முகர்ஜி லக்ஷ்மி பத் சிங்கானியா – இந்திய மேலாண்மை நிறுவனம் லக்னோ தேசிய தலைமை விருதுகளை இன்று  புது டில்லியில் வழங்கினார்.
அவ்விழாவில் பேசும் போது குடியரசுத்தலைவர் சொன்னார் லக்ஷ்மிபத் சிங்கானியா – ஐ ஐ எம் லக்னோ தேசிய தலைமை விருதுகள் 2017 ஐ அளிப்பதில் பெருமகிழ்ச்சி அடைவதாக சொன்னார். அவர் ஜே கே நிறுவனத்தையும் இந்திய மேலாண்மை நிறுவனம் லக்னோவையும் மூன்று பிரிவுகளில் முறையே வணிகம், அறிவியல் மற்றும் தொழில் நுட்பம் , சமுதாய சேவை & சமுதாய மேம்பாடு ஆகியவற்றுக்காக அவைகள் விருதுகள் வழங்குவதை பாராட்டினார்.
இந்தியா சுதந்திரம் அடைந்ததிலிருந்து கடந்த 70 ஆண்டுகளாக வியத்தகு முன்னேற்றத்தை அடைந்துள்ளது என்று குடியரசுத்தலைவர் சொன்னார். நம்முடைய வாழ்வின் ஒவ்வொரு பகுதியிலும் தெளிவாக அறியக்கூடிய மாற்றங்களை நாம் சந்தித்து உள்ளோம். சமுதாய மற்றும் பொருளாதாரத் துறைகளில் மிகவும் குறிப்பிடத்தக்க மாற்றங்கள் நிகழ்ந்துள்ளன –நாம் வளர்ச்சியில் பின்தங்கிய நாடு என்ற நிலையிலிருந்து உலகின் மூன்றாவது மிகவும்பெரிய பொருளாதார நாடு என்ற நிலைக்கு, வாங்கும் திறச் சமன் பாடு உள்ள மற்றும் மிக வேகமாக வளர்ந்துவரும் பெரிய பொருளாதார நிலை பெற்ற நாடு என்னும் நிலைக்கு வந்திருக்கிறோம். இருந்தாலும், நம்முடைய தேசிய கொள்கைகளை உருவாக்குபவர்களுக்கும் தேசிய தலைவர்களுக்கும் இன்றும் கூட பெரிய சவாலாக இருப்பது பெற்றுள்ள பலன்களை சமமாக, வருமான வேற்றுமைகளை குறைத்து, வழங்குவதில் உள்ளது. உண்மையான வளர்ச்சி எல்லோரையும் உள்ளடக்குவதில் தான் இருக்கிறது. நாம் மனதில் நினைவு கொள்ள வேண்டியது என்ன வென்றால் ஏழுபது ஆண்டுகள் திட்டமிட்ட பொருளாதார வளர்ச்சிக்கு பின்னும் கூட பிராந்தியங்களுக்கிடையில், மாநிலங்களுக்கிடையில் மற்றும் சமுதாய குழுக்களுக்கிடையில் வேற்றுமைகள் பெரிய அளவில் காணப்படுகின்றன. நம்முடைய கொள்கைகள், வளர்ச்சித் திட்டங்கள் மற்றும் நலம் வழங்கும் அமைப்புகள் முதலியன மேலும் விரிவானதாகவும் , விளவு ஏற்படுத்துவனவாகவும் அமைக்கப்படவேண்டும் என்பதை நமக்கு நினைவு கூர்வனவாக உள்ளன.
குடியரசுத்தலைவர் நாட்டின் வளர்ச்சிக்கு கல்வி விளைவிக்கும் முக்கிய பங்கைபற்றி மறு கருத்துக்கு இடமில்லை என்று சொன்னார். அது சமுதாய மாற்றங்களை விளைவிக்கும் மற்றும் நாட்டின் பொருளாதார நலன்களை மாற்றிடும் மிகவும் சக்திவாய்ந்த கருவிகளில் ஒன்று. நம்முடைய கல்வியமைப்பில் குறை களையும் சீர்திருத்தங்களை கொண்டுவருவதற்கு இதற்கு முன்னர் இருந்த தேவையைவிட இப்பொழுது பலவழிகளில் தேவை அதிகமாக இருக்கிறது. தனியார் பகுதி நமது கல்வி அமைப்பில் பெரும் பங்கு ஏற்றுக்கொள்ள ஊக்குவிக்கப்படவேண்டும். உலகத்தில் உள்ள முதல் தர பல்கலைக்கழகங்கள் தனியார் துறை முற்சிகளால் உருவாக்கப்பட்டிருக்கின்றன.
வணிகம் மற்றும் தொழில்துறை அமைச்சகம்
இந்தியாவிற்கு வெளிநாட்டு நிறுவனங்களின் இடம்பெயர்வு
நாடாளுமன்றத்தின் மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதில் அளித்த மத்திய வர்த்தகம் மற்றும் தொழில்துறை இணை அமைச்சர் திரு சோம் பர்காஷ் கீழ்காணும் தகவல்களை வழங்கினார்.
வளர்ச்சி மற்றும் முதலீட்டை இந்தியாவுக்கு ஈர்ப்பதற்காக பல்வேறு முயற்சிகள்/திட்டங்கள் அரசால் தொடங்கப்பட்டுள்ளன. இந்தியாவில் உற்பத்தி செய்வோம் திட்டம் 2014 செப்டம்பர் 25 அன்று தொடங்கப்பட்டது. முதலீட்டை எளிதாக்குதல், புதுமைகளை மேம்படுத்துதல், சிறந்த உள்கட்டமைப்பை உருவாக்குதல் மற்றும் இந்தியாவை உற்பத்தி, வடிவமைப்பு மற்றும் புதுமைக்கான மையமாக மாற்றுதல் ஆகியவற்றை நோக்கமாகக் கொண்டு இது தொடங்கப்பட்டது.
சாத்தியமுள்ள முதலீட்டாளர்களைக் கண்டறிதல், வெளிநாடுகளில் உள்ள இந்தியத் தூதரகங்கள் மற்றும் மாநில அரசுகளுக்கு ஆதரவளிக்கும் நிகழ்வுகள், உச்சிமாநாடுகள், சாலை-காட்சிகள் மற்றும் நாட்டில் முதலீடுகளை ஈர்ப்பதற்காக பிற ஊக்குவிப்பு நடவடிக்கைகளை மேற்கொண்டு இந்தியாவில் உற்பத்தி செய்வோம் திட்டங்களை செயல்படுத்துவதற்கான தொடர்ச்சியான முயற்சிகள் மேற்கொள்ளப்படுகின்றன.
நாட்டின் முதலீட்டுச் சூழலை மேம்படுத்துவதற்கான நடவடிக்கைகள் எடுக்கப்பட்டுள்ளன, இதன் விளைவாக, உலக வங்கியின் தொழில் தொடங்குதல் அறிக்கை 2020-ன் படி, 2014-ல் 142-வது இடத்தில் இருந்த இந்தியா, உலக வங்கியின் எளிதாக தொழில் செய்தல் தரவரிசையில் 63-வது இடத்திற்கு முன்னேறியது.
மாநில அரசுகளுடன் கலந்தாலோசித்த பிறகு, வணிகச் சீர்திருத்த செயல் திட்டத்தின் கீழ் மாநிலங்கள் மற்றும் யூனியன் பிரதேசங்களில் விரிவான சீர்திருத்தப் பயிற்சியையும் மத்திய தொழில் மற்றும் உள்நாட்டு வர்த்தக மேம்பாட்டுத் துறை தொடங்கியுள்ளது. மாநிலங்கள் முழுவதும் வணிகச் சூழலை மேம்படுத்த இந்த பயிற்சி உதவியது.
நாட்டில் முதலீடுகளைத் துரிதப்படுத்துவதற்காக அதிகாரமளிக்கப்பட்ட செயலாளர்கள் குழு அமைக்கப்பட்டுள்ளது. மேலும், புவியியல் குறியீடு தொழில்நுட்பம் சார்ந்த இந்தியா தொழில் நில வங்கி தொடங்கப்பட்டது. முதலீட்டாளர்களுக்கு அவர்கள் விரும்பும் இடத்தைக் கண்டறிய இது உதவுகிறது. முதலீட்டாளர்களுக்கான அனுமதிகளை எளிதாக்கும் வகையில், தேசிய ஒற்றைச் சாளர அமைப்பு செப்டம்பர் 2021-ல் அறிமுகப்படுத்தப்பட்டது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleseDetail.aspx?PRID=1797596
பிரதமர் அலுவலகம்
விமானப் படை தினம்: விமானப் படை வீரர்கள் மற்றும் அவர்களின் குடும்பத்தினருக்கு பிரதமர் வாழ்த்து
விமானப் படை தினத்தை முன்னிட்டு பிரதமர் திரு. நரேந்திர மோடி விமானப் படை வீரர்கள் மற்றும் அவர்களின் குடும்பத்தினருக்கு வாழ்த்து தெரிவித்துள்ளார்.
“விமானப் படை தினத்தை முன்னிட்டு நமது வீரமான விமானப் படை வீரர்கள் மற்றும் அவர்களின் குடும்பத்தினருக்கு நமது தேசம் நன்றியுடன் தலைவணங்குகிறது. விமானப்படை வீரர்கள் நமது வான்வெளியைக் காத்து, பேரிடர் நேரங்களில் மனித குலத்திற்கு முன்னின்று சேவை செய்கின்றனர். இந்திய விமானப் படையை நினைத்து பெருமை கொள்கிறேன்” என்று பிரதமர் தனது வாழ்த்து செய்தியில் தெரிவித்துள்ளார்.
(Visitor Counter : 111
எஃகுத்துறை அமைச்சகம்
செய்ல், என் எம் டி சி மற்றும் மீகான் ஆகியவற்றின் செயல்பாடுகளை எஃகு அமைச்சர் திரு ராம் சந்திர பிரசாத் சிங் ஆய்வு செய்தார்
செய்ல் நிறுவனத்தின் தலைவர் மற்றும் என் எம் டி சி மற்றும் மீகான் நிறுவனங்களின் தலைவர்கள் மற்றும் நிர்வாக இயக்குநர்களுடன், மேற்கண்ட பொதுத்துறை நிறுவனங்களின் செயல்பாடுகளை ஆய்வு செய்வதற்கான காணொலி கூட்டத்தை மத்திய எஃகு அமைச்சர் திரு ராம் சந்திர பிரசாத் சிங் இன்று நடத்தினார்.
நிறுவனங்கள், தற்போதைய செயல்பாடுகள், திட்டங்கள், நிதி செயல்பாடு மற்றும் எதிர்கால திட்டங்கள் குறித்த விளக்கங்களை தலைவர்கள் மற்றும் நிர்வாக இயக்குனர்கள் அமைச்சரிடம் வழங்கினர். செயல்பாடுகளை ஆய்வு செய்த அமைச்சர், இந்திய எஃகு துறைக்கு மத்திய பொதுத்துறை நிறுவனங்கள் ஆற்றிவரும் பங்களிப்பு குறித்து பாராட்டு தெரிவித்ததோடு, மத்திய பொதுத்துறை நிறுவனங்களின் எதிர்கால திட்டங்கள் குறித்த தமது கருத்துகளையும் பகிர்ந்துக் கொண்டார்.
பொதுத்துறை நிறுவனங்கள் துறையின் வழிகாட்டுதலின்படி ஊதிய மறுநிர்ணய நடவடிக்கைகளை துரிதப்படுத்துமாறு நிறுவனங்களை கேட்டுக் கொண்ட அமைச்சர், நில ஆக்கிரமிப்பு, வழக்குகள் உள்ளிட்டவற்றுக்கு தீர்வு காணுமாறும் உலகத் தரத்திலான தண்டவாளங்களை குறைந்த விலையில் இந்திய ரயில்வேக்கு வழங்குமாறும் நிறுவனங்களை கேட்டுக்கொண்டார்.
தனது எதிர்கால ஆய்வு நடவடிக்கைகள் குறித்து என் எம் டி சி அமைச்சருக்கு எடுத்துரைத்தது. பல்வேறு துறைகளில் மீகானின் பணி குறித்து அமைச்சர் மகிழ்ச்சி தெரிவித்தார்.
தங்களது வணிக செயல்பாடுகளை ஒருங்கிணைத்து சந்தையில் போட்டித்தன்மையோடு விளங்குமாறு மத்திய பொதுத்துறை நிறுவனங்களை அமைச்சர் அறிவுறுத்தினார்.
-----
(Visitor Counter : 184
நுகர்வோர் நலன், உணவு மற்றும் பொது விநியோகம் அமைச்சகம்
இரண்டாவது இ- ஏலமுறையில் இந்திய உணவுக் கழகத்தால் ரூ.901 கோடிக்கு 3.85 லட்சம் மெட்ரிக் டன் கோதுமை விற்பனை செய்யப்பட்டது
2023, பிப்ரவரி 15 அன்று நடைபெற்ற இரண்டாவது இ- ஏலமுறையில் இந்திய உணவுக் கழகத்தால் ரூ.901 கோடிக்கு 3.85 லட்சம் மெட்ரிக் டன் கோதுமை விற்பனை செய்யப்பட்டது. இதில் 1060-க்கும் அதிகமான ஏலதாரர்கள் பங்கேற்றனர். இந்த ஏலத்தின் போது 15.25 லட்சம் மெட்ரிக் டன் கோதுமை விற்பனைக்கு அறிவிப்பு வெளியிடப்பட்டிருந்தது.
இந்த ஏலத்தில் 50-100 மெட்ரிக் டன், 100-499 மெட்ரிக் டன், 500-1000 மெட்ரிக் டன் என்ற அளவில் ஏலதாரர்கள் கோதுமையை ஏலம் எடுத்ததால் சிறு மற்றும் நடுத்தர மாவுமில் உரிமையாளர்களும், வர்த்தகர்களும் ஏலத்தில் பங்கேற்றதைக் காட்டுகிறது. 5 ஏலதாரர்கள் மட்டும் ஒரே நேரத்தில் அதிகபட்சமாக 3000 மெட்ரிக் டன் ஏலம் எடுத்தனர்.
குவிண்டாலுக்கு சராசரியாக ரூ.2338.01 என்ற விகிதத்தில் ஏலம் இருந்ததால் இந்திய உணவுக் கழகத்திற்கு ரூ. 901 கோடி விற்று முதல் கிடைத்தது.
நாட்டில் கோதுமை மற்றும் கோதுமை மாவின் விலை அதிகரித்து வருவதைக் கட்டுப்படுத்த அமைச்சர்கள் குழு பரிந்துரையின் அடிப்படையில் இ-ஏலமுறையில் கோதுமை விற்கப்படுகிறது. இத்தகைய ஏலமுறை விற்பனை நாடு முழுவதும் 2023, மார்ச் 2-வது வாரம் வரை ஒவ்வொரு புதன்கிழமையும் நடைபெறும்.
பழங்குடியினர் நலத்துறை அமைச்சகம்
பழங்குடியினரின் வருமானத்தை அதிகரித்து அவர்களை தொழில்முனைவோராக உயர்த்த புதிய முயற்சி
பழங்குடி விவகாரங்கள் அமைச்சகத்தின் கீழ் இயங்கும் இந்திய பழங்குடியினர் கூட்டுறவு சந்தைப்படுத்துதல் மேம்பாட்டு கூட்டமைப்பான ட்ரைஃபெட், புதிய முயற்சியாக வன் தன் திட்டத்தை பழங்குடியினர் தொழில்முனைவோர் திட்டமாக மாற்ற திட்டமிட்டுள்ளது.
இதன்படி வன் தன் யோஜனா திட்டத்தை சிறு வன உற்பத்திப் பொருள்களுக்கு குறைந்தபட்ச ஆதரவு விலையுடன் இணைக்க முடிவு செய்யப்பட்டுள்ளது.
இது தொடர்பாக 2020 நவம்பர் 25 ஆம் தேதி ட்ரைஃபெட் அமைப்பு ஓர் இணைய கருத்தரங்கிற்கு ஏற்பாடு செய்திருந்தது. மாநிலங்களின் முதன்மை துறைகள், மாநில செய்முறை முகமைகள் மற்றும் பங்குதாரர்கள் இந்த கருத்தரங்கில் கலந்து கொண்டனர்.
இந்தக் கருத்தரங்கில் பேசிய ட்ரைஃபெட் அமைப்பின் மேலாண் இயக்குநர் திரு பிரவீர் கிருஷ்ணா, பல்வேறு ஆலோசனைகளுக்கு பிறகு தற்போது நடைமுறைப்படுத்தப்பட்டு வரும் முறைகளில் மாற்றத்தை ஏற்படுத்த முடிவு செய்யப்பட்டுள்ளதாகத் தெரிவித்தார். இதன் மூலம் வாழ்க்கைத் தரம் மற்றும் சிறு தொழில்களின் வாயிலாக வருமானம் உயர்த்தப்படும் என்று அவர் கூறினார். வன் தன் திட்டத்தின் இரண்டாவது கட்டம் தொழில்முனைவோர் சார்ந்ததாக இருக்கும் என்றார் அவர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1676094
------
(Visitor Counter : 70
தேர்தல் ஆணையம்
குஜராத், இமாச்சலப் பிரதேச சட்டமன்றத் தேர்தல் பின்னணியில் மிக அதிகமான பறிமுதல்கள்
சட்டமன்ற தேர்தல் நடைபெற உள்ள குஜராத் மற்றும் இமாச்சலப் பிரதேசத்தில் மிக அதிகமான பறிமுதல்கள் தேர்தல் ஆணையத்தால் செய்யப்பட்டுள்ளன. தேர்தல் குறித்த அறிவிப்பு வெளியான ஒரு சில நாட்களிலேயே குஜராத்தில் ரூ. 71.88 கோடி மதிப்பிலான பணமும், பொருட்களும் பறிமுதல் செய்யப்பட்டன. இது கடந்த 2017 சட்டமன்ற தேர்தலில் நடத்தை விதிகள் அமலில் இருந்தபோது ஒட்டுமொத்த காலத்தில் கைப்பற்றப்பட்ட ரூ. 27.21 கோடி பறிமுதல்களை விட அதிகமாகும்.
இதேபோல இமாச்சலப் பிரதேசத்தில் ரூ. 50.28 கோடி, தேர்தல் ஆணைய அதிகாரிகளால் கைப்பற்றப்பட்டது. கடந்த சட்டமன்ற தேர்தலின் போது கைப்பற்றப்பட்ட ரூ. 9.03 கோடியை விட இது ஐந்து மடங்கு அதிகம். இது தவிர குடிமக்கள் விழிப்புடன் இருந்து சி விஜில்  செயலியை பரவலாகப் பயன்படுத்தினால் தேர்தலின் போது பணம் விநியோகிக்கப்படுவதை பெரிய அளவில் குறைக்க முடியும் என்று இந்திய தேர்தல் ஆணையம் கூறியுள்ளது.
10.11.2022 வரை குஜராத்தில் ரூ. 50.28 கோடியும், இமாச்சலப் பிரதேசத்தில் ரூ. 71.88 கோடியும் பறிமுதல் செய்யப்பட்டதில் ரொக்கம், மது, போதைப் பொருட்கள், விலை மதிப்புள்ள உலோகங்கள், விலையில்லா பொருட்கள் உள்ளிட்டவை அடங்கும்.